b'\n_START_ARTICLE_\nOlga Pau\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nOlga Pau\xc5\xa1i\xc4\x8d se je rodila 1. januarja 1953 v Lendavi, kjer je kon\xc4\x8dala kon\xc4\x8dala osnovno \xc5\xa1olo, gimnazijo pa je obiskovala v Murski Soboti. \xc5\xa0tudirala je sloven\xc5\xa1\xc4\x8dino in nem\xc5\xa1\xc4\x8dino v Mariboru na tedanji Pedago\xc5\xa1ki akademiji, kjer je leta 1974 tudi diplomirala. Sedaj \xc5\xbee upokojena u\xc4\x8diteljica je bila zaposlena na Dvojezi\xc4\x8dni osnovni \xc5\xa1oli I v Lendavi, kjer je pou\xc4\x8devala sloven\xc5\xa1\xc4\x8dino in izbirni predmet gledali\xc5\xa1ki klub. Bila je tudi mentorica \xc5\xa1olske gledali\xc5\xa1ke skupine.\n_START_SECTION_\nDelo\n_START_PARAGRAPH_\nLeta 1995 sta skupaj s pesnikom \xc5\xa0tefanom Huzjanom izdala zbirko Obrazi, ki ji je dve leti kasneje sledila zbirka avtobiografskih pripovedi Imejmo jih radi. Leta 1999 je iz\xc5\xa1el njen mladinski roman Junaki, leta 2004 pa zbirka \xc5\xa0olski \xc5\xa1tosi, ki vsebuje \xc5\xa1tevilna odrska besedila za mladinske gledali\xc5\xa1ke skupine. Leta 2005 je prejela ob\xc4\x8dinsko priznanje za delo na podro\xc4\x8dju kulture. V strokovnih revijah \xc5\xa0olski razgledi, Sloven\xc5\xa1\xc4\x8dina v \xc5\xa1oli  in Mentor objavlja pedago\xc5\xa1ke \xc4\x8dlanke, kratko prozo in odrska besedila, nekaj besedil je prevedenih tudi v mad\xc5\xbear\xc5\xa1\xc4\x8dino. Njen mladinski roman Skrivnosti iz leta 2006 je bil na razpisu JSKD Slovenije uvr\xc5\xa1\xc4\x8den med pet najbolj\xc5\xa1ih izvirnih besedil, izdanih v samozalo\xc5\xbebi. Leta 2011 je izdala mladinski roman Osumljen in zbirko kratke proze z naslovom Mavri\xc4\x8dni vsakdanjiki. Leta 2012 je iz\xc5\xa1la zbirka kratkih zgodb za najmlaj\xc5\xa1e z naslovom Pod belim gradom, leta 2015 pa zbirka pesmi in kratke proze z naslovom Po\xc4\x8ditnice pod belim gradom._NEWLINE_Leta 2012 je iz\xc5\xa1la tudi avtori\xc4\x8dina prva pesni\xc5\xa1ka zbirka za odrasle z naslovom Sanje o zvezdah._NEWLINE_Leta 2016 je izdala zbirko 50 kratkih pripovedi za odrasle z naslovom Pod drobnogledom._NEWLINE_Veliko se ukvarja s pisanjem odrskih besedil. Leta 2011 je izdala zbirko za mladinske gledali\xc5\xa1ke skupine z naslovom Veselo na oder. Leta 2015 je iz\xc5\xa1la zbirka odrskih besedil za gledali\xc5\xa1ke skupine odraslih z naslovom Z nasmehom na oder. Besedila pi\xc5\xa1e tudi za lendavsko gledali\xc5\xa1ko skupino odraslih Kofetarji. Skupina je\xc2\xa0\xc2\xbbnastala\xc2\xab\xc2\xa0leta 2008 in se je doslej odli\xc4\x8dno predstavila s komedijami Kofetarji (re\xc5\xbeiser Attila Mess), En hrib\xc4\x8dek bom kupil (re\xc5\xbeija: Attila Mess) in Gremo na morje (re\xc5\xbeija Mihael \xc5\xa0tampah)._NEWLINE_V okviru Kofetarjev deluje tudi skupina, ki pripravlja igre, namenjene najmlaj\xc5\xa1im (Kofetarji M). Avtorica pripravlja besedila za skupino, obenem je tudi re\xc5\xbeiserka predstav.\xc2\xa0 2010. leta so pripravili predstavo Ma\xc4\x8dek Muri in prijateljica Julija (12 nastopov v enotah Vrtca Lendava in na dvojezi\xc4\x8dnih \xc5\xa1olah v ob\xc4\x8dini), istega leta predelavo Grimmove pravljice Snegulj\xc4\x8dica (16 nastopov),\xc2\xa0 2011. leta\xc2\xa0\xc2\xbbprazni\xc4\x8dno igro\xc2\xab\xc2\xa0z naslovom Bo\xc5\xbei\xc4\x8dno darilo (deset nastopov), 2012.\xc2\xa0leta veseloigro z naslovom Bo\xc5\xbei\xc4\x8dkov pevski zbor\xc2\xa0(24 nastopov po vrtcih in osnovnih \xc5\xa1olah). 2014. leta je skupina nastopila s predelavo ljudske pravljice Mojca Pokrajculja (16 nastopov), 2015. pa z veseloigro \xc4\x8cigava bo jelka (14 nastopov)._NEWLINE_Avtorica tudi veliko potuje, svoja potopisna besedila objavlja v pomurskem Vestniku, Nedeljskem dnevniku, Ve\xc4\x8deru,  v revijah Svet in ljudje, Horizont, Potovanja in stil, Otrok in dru\xc5\xbeina, Na\xc5\xa1a \xc5\xbeena, LINDUA in Zarja. Leta 2010 je v samozalo\xc5\xbebi izdala obse\xc5\xbenej\xc5\xa1i potopis Po sledeh bojevnikov, leta 2011 pa zbirko potopisnih gradiv z naslovom Z nahrbtnikom, s kamero in peresom po svetu._NEWLINE_Med drugim je avtorica tudi \xc4\x8dlanica uredni\xc5\xa1tva lendavske\xc2\xa0multikulturne strokovno-dru\xc5\xbeboslovno-literarne revije LINDUA, ki izhaja v Lendavi \xc5\xbee\xc2\xa0deveto leto.'